ผุด‘รูดบัตร’ผ่านสมาร์ตโฟน
กสิกรไทยเดินหน้าติดตั้งเครื่อง 5 หมื่นรายตั้งเป้าหรูรายได้ค่าธรรมเนียมกระฉูด
13 มี.ค. 2556

กสิกรไทยเดินหน้าติดตั้งเครื่อง 5 หมื่นรายตั้งเป้าหรูรายได้ค่าธรรมเนียมกระฉูด
กสิกรไทยผนึกพันธมิตรร้านค้ารูดบัตรเครดิตผ่านสมาร์ตโฟน ลดต้นทุนเพียบ ตั้งเป้ารายได้ค่าธรรมเนียมเพิ่ม 30% 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมกับธุรกิจรายใหญ่ที่มีช่องทางการขายทั่วประเทศ ได้แก่ สายการบินนกแอร์ แอมเวย์ เมืองไทยประกันชีวิต และไทยซัมซุงอิเลคโทรนิกส์ ให้บริการรับบัตรเครดิตบนสมาร์ตโฟนและแท็บเล็ต ด้วยการติดอุปกรณ์ที่เรียกว่า mPOS (Mobile Point of Sale) เข้ากับสมาร์ตโฟนหรือแท็บเล็ต เมื่อซื้อสินค้าแล้วจ่ายเงินด้วยบัตรเครดิต
นายปกรณ์ กล่าวว่า ปัจจุบันมีร้านค้าที่ติดตั้งเครื่องรูดบัตรเครดิต (อีดีซี) ทั้งหมด 3 แสนเครื่องทั่วประเทศ ซึ่งค่าใช้จ่ายต่อเครื่องสำหรับผู้ประกอบการขนาดเล็กอาจไม่คุ้มค่าหากติดตั้งเครื่อง แต่หากซื้อเครื่อง mPOS ในราคาเครื่องละ 2,500 บาท ไปติดกับสมาร์ตโฟนที่ผู้ประกอบการใช้อยู่จะถูกกว่า โดยธนาคารจะกระจายเครื่อง mPOS ในร้านค้ารายย่อยอีกกว่า 5 หมื่นราย จากปัจจุบันที่มีอยู่ 9 หมื่นร้านค้า
“ในจำนวน 5 หมื่นร้านค้า จะมี 2 หมื่นร้านค้าที่ธนาคารร่วมกับพันธมิตรเพื่อติดตั้งเครื่อง mPOS ส่วนอีก 3 หมื่นร้านค้าเป็นเอสเอ็มอีขนาดเล็กมียอดขายไม่เกินเดือนละ 5 หมื่นบาท” นายปกรณ์ กล่าว
สำหรับเครื่อง mPOS จะมีอายุการใช้งานประมาณ 2 ปี ไม่ต้องชาร์จแบตเตอรี่ มีระบบรักษาความปลอดภัยสำหรับเจ้าของร้านคือ หากใช้กับสมาร์ตโฟนหรือแท็บเล็ตเครื่องใดจะใช้ได้เฉพาะเครื่องนั้น เพราะต้องมีการตั้งค่าเริ่มต้น ในกรณีที่สมาร์ตโฟนหรือแท็บเล็ตหาย mPOS จะไม่สามารถใช้ได้กับสมาร์ตโฟนเครื่องอื่นได้ ขณะที่ลูกค้า แม้จะไม่ได้ใบเสร็จในรูปแบบกระดาษ แต่สามารถส่งใบเสร็จออนไลน์เข้าทางอีเมลลูกค้าได้ทันที 
นายปกรณ์ กล่าวว่า ปีนี้ธนาคารตั้งเป้าหมายรายได้ค่าธรรมเนียมจากร้านค้ารับบัตรเติบโต 30% ส่วนหนึ่งมาจากการติดตั้งเครื่อง mPOS เพิ่มขึ้นจากปีที่ผ่านมาซึ่งทำได้ 26%